На основу члана 9. Правилника о одржавању јавне расправе( "Службени лист општине Љубовија", број 12/2018), сачињава се следећи

 И З В Е Ш Т А Ј

 Правни основ за доношење Одлуке о другим изменама и допунама одлуке о буџету садржан је у члану 32. Закона о локалној самоуправи („Сл.гласник РС“, број 129/2007,83/2014 и 101/2016) у члану 63.Закона о буџетском систему („Сл.гласник РС“,број 54/2009,73/2010, 101/2010, 101/2011, 93/2012, 62/2013, 63/2013,108/2013,142/2014, 68/15, 103/15, 99/16 и 113/17).

I РАЗЛОЗИ ЗА ПРЕДЛАГАЊЕ ОДЛУКЕ

 Основни разлози за израду предлога Ребаланса Одлуке о буџету општине Љубовија за 2018. годину јесте:

1. Распоред средстава добијених од других нивоа власти.

2. Прерасподела средства на расходној страни без увећања обима буџета

Предлогом Другихих измена и допуна одлуке о буџету општине Љубовија за 2018.годину извршено је усклађивање расхода и издатака на истом нивоу утврђеним Одлуком о првим изменама и допунама одлуке о буџету општине Љубовија за 2018. годину.

 Укупни приходи и примања и пренета неутрошена средства из претходне године по Предлогу других измена и допуна одлуке о буџету општине Љубовија за 2018. годину износе 652.335.527 динара. Укупно увећање Одлуке о другим изменама и допунама у односу на Одлуку о првим изменама и допунама одлуке о буџету општине Љубовија за 2018. годину износи 3.860.828,00 динара, и то наменски трансфери за јавне радове, манифестацију Дани Дринске регате и Припремни предшколски програм за ПУ Полетарац.

 Јавна расправа одржана је у периоду од 19.09.2018. године до 26.09.2018. године, а у складу са Програмом јавне расправе који је донело Одељење за буџет и финансије и почела је објављивањем Нацрта Одлуке о другим изменама и допунама одлуке о буџету општине Љубовија на сајту општине Љубовија. Сви заинтересовани могли су да преузму текст Нацрта одлуке и упознају се са предложеним изменама као и да доставе примедбе и предлоге.

 Према Програму, јавна расправа одржана је 26.09.2018. године са почетком у 10 часова, у сали Скупштине општине Љубовија.

 Позив за учешће у јавној расправи објављен је на сајту општине Љубовијаи сви заинтересовани могли су да присуствују и да активно учествују у дискусији.

 Јавној расправи су присуствовали представници органа општине Љубовија и то: Милован Ковачевић председник општине Љубовија, Александар Перић, помоћник председника општине за инфраструктуру, Небојша Васић помоћник председника за омладину и спорт, Мирослав Ненадовић начелник ОУ, Младен Ђокић , шеф одељења за буџет и финансије , Весна Ракић, шеф службе рачуноводства и трезора и заинтересовани грађани.

 Јавну расправу је отворио Милован Ковачевић Председник општине који је позвао све присутне да активно учествују у јавној расправи и да дају своје предлоге и сугестије на Нацрт одлуке.

 Весна Ракић шеф службе рачуноводства и трезора образложила је разлоге за доношење Нацрта Одлуке као и измене које су предложене.

 У току јавне расправе за реч се јавио Душко Марковић са следећим питањима:

1) Зашто у буџету општине за 2018. годину није планиран пројекат изградње водовода

 у Грачаници?

2) Да ли постоји могућност да се обезбеди више средстава за одржавање путева на територији општине Љубовија, и

 3) Да ли општина у буџету има планирана средства за рушење старе сушаре у Грачаници?

 и Горан Јосиповић са следећим предлозима:

1) Да се средства за спорт у буџету повећају на 15.000.000 динара и

2) Да се уради ПДР за ауто камп и индустријску зону.

Представници органа општине одговорили су на наведена питања, и дали следеће образложење:

1) Изградња водовода у Грачаници у 2018. години није могућа из разлога што не постоји грађевинска дозвола, да је потребно извршити ревизију постојећег пројекта , ускладити га са постојећим Законом и да је потребно регулисати имовинско правне односе, што није реално завршити до краја 2018. године.

2) Средства која су обезбеђена у 2018. године за одржавање путева су довољна и није могуће увећавати иста из разлога што на основу досадашњег извршења , ЈП Љубовија коме су поверени ови послови не могу реално извршити послове у толиком обиму до краја године.

3) Средства за рушење објеката нису предвиђена у буџету, али ће општина у сарадњи са надлежним инспекторима утврдити чињенично стање и уколкико буде било потребе средства обезбедити из текужће резерве.

4) Средства за спорт не могу бити увећана из разлога што не постоји расход који би се умањио како би буџет био у равнотежи, а приходну страну није могуће повећавати из разлога што би то било нереално увећање буџета.

5) Након ребаланса буџета и измене плана јавних набавки биће започета је процедура израде ПДР за ауто камп и индустријску зону.

На маил општине од стране Петра Илића постављена су следећа питања:

1) Приказано увећање из текуће резерве 300.000 динара на коју се репрезентацију мисли, и за ког директног корисника буџета се односи?

2) Припрема војничког пасуља не види се код ког корисника се увећава тај износ, као и да за ову услугу није спроведена јавна набавка?

3) Решењем се из текуће резерве повукла средства за додатну набавку угља за средњу школу 590.000 динара. Прегледом спроведених ЈН мале вредности за набавку угља за потребе органа општине, основне и средње школе у укупном износу од 508.750 динара без ПДВ-а где је 15.03.2018. донета одлука о додели уговора изабраном понуђачу. зашто се у периоду од тада до данас поново повукло 590.000 динара за набавку угља за средњу сколу без спроведеног поступка ЈН динара у складу са законом о ЈН? Да ли средња школа има стварну потребу за количином угља од укупне количине набављене за органе управе и основну у средњу школу у марту 2018. године?

 4) Програм 16 Санација клизишта у Г.Љубовиђи 3.120.000 динара, ова инвестиција спада у Капиталне инвестиције, јер се ради о санацији клизишта које угрожава локални пут у Г.Љубовиђи, а недоприноси основном функционисању извршних органа или пак подршку рада извршних органа. Овај расход би требало планирати на програм 7. организација саобраћаја и саобраћајна инфраструктура, где је прописана активност Одржавање путне инфраструктуре.

5) Програм 15- опсте услуге локалне самоуправе. На конту 423 планиран је расход за исплату накнада за рад комисија које образује ОУ у износу од 200.000 динара. Питање је којих комисија?

Радно тело и представници локалне самоуправе одговорили су на постављена питања и то:

1) Увећање репрезентације Решењем о коришћењу текуће резерве односи се на Раздео 2- Председник општине и за смештај гостију у оквиру манифестације Дани дринске регате, што се може видети на буџетском порталу општине Љубовија који је доступан свим грађанима.

2) Припрема војничког пасуља је планирана у разделу општинске управе.

3)Општинска управа је за грејну сезону 2017/2018 вршила набавку угља за органе општине и основно и средње образовање. Набавка од 508.750 динара спроведена је у марту за недостајућу количину угља за грејну сезону 2017/2018. Обзиром да је општина Љубовија извршила реконструкцију зграде општине и прешла на друге енергенте за грејну сезону 2018/2019 и да више неће набављати угаљ, било је потребно да се обезбеде средства у финансијским плановимаосновне и средње школе.

4) Санације одрона, клизишта у буџету предвиђени су на основу плана превентивних и оперативних мера за заштиту од клизишта које доноси Сектор за ванредне ситуације и из тог разлога су све санације одрона и клизишта планиране у оквиру програма 16 функције 360- Јавна безбедност некласификована на другом месту.

5) Комисије које образује ОУ су : Комисија за процену потребе за пружањем додатне образовне, здравствене или социјално подршке детету , Жалбена комисија, Комисија за давање предлога за доделу средстава у области спорта, Комисија за израду програма заштите пољопривредног земљишта и Комисија за давање мишљења на Годишњи програм коришћења пољопривредног земљишта.

Обзиром да више није било питања и предлога и да грађани нису показали велико интересовање за учешће у јавној расправи, иста је закључена у 11 часова.

 РАДНО ТЕЛО ЗА СПРОВОЂЕЊЕ ЈАВНЕ РАСПРАВЕ